המכון לניהול פרויקטים

**המכון לניהול פרוויקטים** ( Project Management Institute - PMI) הוא ארגון ללא כוונת רווח והתאחדות מקצועית לניהול פרויקטים.

המכון משרת יותר מחמישה מיליון אנשי מקצוע, כולל מעל 680,000 חברים ב-217 מדינות וטריטוריות ברחבי העולם, עם 304 סניפים ו-14,000 מתנדבים המשרתים חברים מקומיים ביותר מ-180 מדינות. שירותיו כוללים פיתוח סטנדרטים, מחקר, חינוך, פרסום, הזדמנויות יצירת קשרים בסניפים מקומיים, אירוח כנסים וסמינרים, ומתן הסמכה בניהול פרויקטים. המכון גייס מתנדבים ליצירת סטנדרטים בתעשייה, כגון "מדריך לגוף הידע בניהול פרויקטים" (PMBOK), שהוכר על ידי מכון התקנים האמריקני. בשנת 2012 עיבד ארגון התקינה הבין-לאומי (ISO) את תהליכי ניהול הפרויקטים מהמהדורה הרביעית של מדריך PMBOK.

## היסטוריה

בשנות ה-60 של המאה ה-20 ניהול פרויקטים כשלעצמו החל להיות בשימוש בתעשיות התעופה והחלל, הבנייה והביטחון בארצות הברית. המכון לניהול פרויקטים נוסד בשנת 1969 כארגון ללא מטרות רווח על ידי נד אנגמן (McDonnell Douglas Automation), ג'יימס סניידר, סוזן גלאגר (SmithKline & French Laboratories), אריק ג'נט (Brown & Root) וג'יי גורדון דייוויס (המכון הטכנולוגי של ג'ורג'יה) במכון הטכנולוגי של ג'ורג'יה. באותה שנה הוא התאגד במדינת פנסילבניה. PMI תיאר את מטרותיו בשנת 1975 כ"לטפח הכרה בצורך במקצועיות בניהול פרויקטים; לספק פורום לחילופי בעיות, פתרונות ויישומים של ניהול פרויקטים; לתאם מאמצי מחקר תעשייתיים ואקדמיים; לפתח טרמינולוגיה וטכניקות משותפות לשיפור התקשורת; לספק ממשק בין משתמשים לספקי מערכות חומרה ותוכנה; ולספק הנחיות להדרכה ופיתוח קריירה בתחום ניהול הפרויקטים."

בשנות ה-70, פעילות התקינה היוותה 10 עד 15 אחוזים מפעילות המכון. התפקידים בוצעו באמצעות ועדת הקישור המקצועית, שפנתה ותיאמה עם ועדות הטכנולוגיה, מדיניות המחקר והחינוך. המכון השתתף בפעילויות לאומיות באמצעות ועדת התקינה הלאומית האמריקאית XK 36.3 ובין-לאומוית, באמצעות קשר עם משקיף ממונה באיגוד ניהול הפרויקטים הבינלאומי של אירופה. PMI לא ניהל קשר ישיר עם הממשל הפדרלי של ארצות הברית; מספר חברים היו עובדים פדרליים בסוכנויות המעורבות בניהול פרויקטים.[8]

בשנות ה-80 נעשו מאמצים לתקנן נהלים וגישות לניהול פרויקטים. PMI יצר את גוף הידע הראשון לניהול פרויקטים (PMBOK) בשנת 1996.

## הסמכות
ההסמכה הראשונה של PMI, שהושקה בשנת 1984, הייתה PMP - מומחה לניהול פרויקטים. מאז היא הפכה לתקן דה פקטו בהסמכה בניהול פרויקטים. בשנת 2007 היא זכתה בהסמכת ANSI/ISO/IEC 17024 מארגון התקינה הבין-לאומי (ISO). נכון למאי 2020, למעלה ממיליון איש החזיקו בהסמכת PMP.

מאוחר יותר, PMI הציגה הסמכות נוספות. בעלי הסמכה אינם חייבים להיות חברים ב-PMI.

כדי לקבל הסמכת PMI, על המועמדים להראות תחילה כי עמדו בדרישות ההשכלה והניסיון הנדרשות. לאחר מכן, עליהם לעבור מבחן רב-ברירתי. כדי לשמור על רוב הסמכות PMI, על המחזיקים לצבור יחידות פיתוח מקצועי (PDUs), שניתן לצבור במגוון דרכים כגון השתתפות בשיעורים, השתתפות בקונגרסים גלובליים של PMI, תרומה למחקר מקצועי או כתיבה ופרסום מאמרים בנושא. יש לחדש את רוב ההסמכות כל שלוש שנים.

אחדות מההסמכות:
* **[[מומחה לניהול פרויקטים|PMP]]** (Project Management Professional) – ההסמכה המובילה בעולם למנהלי פרויקטים מנוסים.
* **PMOCP** (PMO Certified Professional) – הסמכה ייעודית למנהלי משרד ניהול פרויקטים (PMO), המתמקדת בבנייה, ניהול ואופטימיזציה של גופי PMO בארגונים.
* **CAPM** (Certified Associate in Project Management) – למנהלי פרויקטים בראשית דרכם המקצועית.
* הסמכות מתמחות נוספות בתחומי ה-Agile, ניהול סיכונים (PMI-RMP) וניהול לוחות זמנים (PMI-SP).

## הסניף הישראלי

העמותה לניהול פרויקטים בישראל נרשמה ברשם העמותות בשנת 1996, במטרה להוות מוקד ידע וקהילה מקצועית עבור העוסקים בניהול פרויקטים בישראל. העמותה הוקמה על ידי פרופסור צבי רז, שהיה מחלוצי תחום ניהול הפרויקטים בישראל ובעל שם עולמי בתחום המדידה והערכת הפרויקטים. רז כיהן כנשיא הראשון של העמותה והיה דמות מפתח בחיבור בין האקדמיה לפרקטיקה המקצועית.

## קישורים חיצוניים
* 

## הערות שוליים

קטגוריה:ניהול פרויקטים